Haridusjuhtide seminar „Praktilised lahendused juhile: teadlik üleminek eestikeelsele õppele“
2025-12-04 00:00 - 2025-12-05 23:59 (Europe/Tallinn)
Haridusjuhtide seminar „Praktilised lahendused juhile: teadlik üleminek eestikeelsele õppele“.
Seminar pakub haridusjuhtidele tuge eestikeelsele õppele üleminekul, ühendades Tartu linna kogemuse, Eesti parimad eksperdid ja päriselulised näited koolidest ja lasteaiast. Seminar toimub Tartus 30. september–1. oktoober ja 4.–5. detsember.

Jõuluprogrammid koolidele Eesti Vabaõhumuuseumis
2025-12-04 00:00 - 2025-12-11 23:59
04.12–11.12 Jõuluprogrammid koolidele Eesti Vabaõhumuuseumis (Eesti Vabaõhumuuseum, Vabaõhumuuseumi Tee 12, Tallinn, Eesti )
Pulga talupere jõuluaeg algab juba toomapäeval, mil mööda küla hakkasid pimeduse varjus ringi liikuma Tahma Toomad. Pulga soojas rehetoas mängime vanu jõulumänge ja ennustame, mida toob uus aasta. Kuna jõuluajal võisid isegi lapsed oma käega rikkalikult jõululaualt süüa võtta, siis pakub ka Pulga perenaine külla tulnud lastele midagi eriti maitsvat põske pistmiseks. Vaata lisa https://lydian.ee/broneeri/programmid/evm/joulud-koolidele-kopeeri/

Otto Strandmani 150. sünniaastapäevale pühendatud konverents ja meenemündi esitlus
2025-12-04 15:00 - 17:00
Otto Strandmani 150. sünniaastapäevale pühendatud konverents ja meenemündi esitlus
Riigikogu esimees Lauri Hussar avab 4.12 kell 15 Toompea lossi Valges saalis konverentsi ja temaatilise meenemündi esitluse, millega tähistatakse Eesti riigimehe Otto Strandmani 150. sünniaastapäeva.
Konverentsil kõnelevad lisaks Riigikogu esimehele elulooraamatu „Otto Strandman. Elulugu ja elu lugu“ autor Kalev Kukk, Otto Strandmani perekonna esindaja Martin Roger ning Strandmani sünnivalla Kadrina esindaja Kairit Pihlak. Konverentsi lõpetab Eesti Panga poolt välja antud Otto Strandmani 150. sünniaastapäevale pühendatud hõbemündi esitlus, kus sõna saavad Eesti Panga president Madis Müller ja mündi kujundanud Tanel August Lind.
Hõbemündil on kujutatud Otto Strandmani portree ning mündi nimiväärtus, 15 eurot. Mündi esikülge kaunistavad Eesti suur riigivapp, tekst „Eesti Vabariik“, aastaarv 2025 ja Otto Strandmani allkiri.
Otto Strandman (1875–1941) oli Eesti riikluse kujunemisel üks olulisemaid poliitikuid ja riigijuhte. Tema panus ulatus Eesti Tööerakonna asutamisest ja esimese Riigikogu esimehe ametist kuni peaministri ja riigivanema rollini. Strandmani juhtimisel viidi ellu mitmed olulised reformid, mis aitasid kujundada Eestist demokraatliku ja õigusriigi. Tema tegevus majanduse moderniseerimisel ning diplomaatia vallas on jätnud sügava jälje meie ajalukku.

Noorte vabatahtlike mess „Võta vabalt!“
2025-12-05 12:00 - 17:00
Noorte vabatahtlike mess „Võta vabalt!“
Rahvusvahelisel vabatahtlike päeval, 5. detsembril kl 12–17 toimub Tallinnas Kai Kunstikeskuses Eesti suurim noorte vabatahtlike mess „Võta vabalt!“, mida veab eest Harno Erasmus+ ja Euroopa Solidaarsuskorpuse agentuur. Kohapeal jagavad kogemusi rohkem kui 30 üle-eestiliselt tuntud organisatsiooni ning meelt lahutavad päevajuht Andreas Melts ja muusikaduo An-Marlen & Boipepperoni. Ürituse avasõnad ütleb Harno peadirektor Jaak Raie.
„Juba varajases eas aktiivselt vabatahtlikuna tegutsemine annab noorele enesekindlust ja pealehakkamist, mis avardab valikuid ja aitab noorel kindlustada oma tulevikku tööturul. Vabatahtlik panustamine kinnitab ühtaegu noorele endale kui ka tulevasele tööandjale, et noores on kohuse- ja vastutustunnet ning ettevõtlikkust liikuda seatud eesmärkide suunas,” sõnas Harno peadirektor Jaak Raie. “Ka OECD karjäärivalmiduse uuringu tulemused maailma eri paigust kinnitavad, kuidas vabatahtliku töö kogemus mõjutab positiivselt noore iseendaga hakkamasaamist, tööturul või haridussüsteemis püsimist, töötasu suurust või kindlust karjäärivalikute ees,” lisas ta.
Haridus- ja Noorteameti Erasmus+ ja Euroopa Solidaarsuskorpuse agentuuri koordinaatori ning ürituse eestvedaja Caroline Männiku sõnul on „Võta Vabalt!“ vabatahtlike messi eesmärk näidata, kui mitmekesise valdkonnaga on tegu. „Messilt leiab iga noor enda huvidele vastava võimaluse. Vabatahtliku töö kaudu saab igaüks teha midagi tähenduslikku, panustada kogukonda ning omandada uusi teadmisi, oskusi ja kasvõi uusi kontakte karjääri tarbeks,“ ütles ta.
PÖFFist päästeametini
Messialal tutvustavad eri valdkondade organisatsioonid vabatahtlikuna panustamise võimalusi. Seminari- ja aruteluprogramm toob lavale noored vabatahtlikud, spetsialistid ja valdkonna eestvedajad, kes jagavad oma kogemusi ning räägivad vabatahtliku tegevuse mõjust.
Lisaks seminari- ja aruteluprogrammile on terve päev võimalik tutvuda ja luua kontakte selliste organisatsioonidega nagu PÖFF, Mondo, Eesti Punane Rist, Päästeamet, IRONMAN Estonia, Toidupank, Jazzkaar, Lahe Koolipäev, Noored Kotkad, MTÜ Noortevahetuse Arengu Ühing EstYES, MTÜ VitaTiim, EuroPeers/Eurodesk, Pesaleidja MTÜ, YFU Eesti, Eesti Noorteühenduste Liit, MTÜ Uuskasutuskeskus, Varjupaikade MTÜ jpt.
Ajakava
Kl 12.10 – Harno peadirektori Jaak Raie avakõne
Kl 12.30 – seminariprogramm: “Mis tunne on olla maailma tippvõistluse tagala-superkangelane?”
Kl 13.00 – seminariprogramm: “Meie loomade heaolu ja vabatahtlike abi”
Kl 13.30 – seminariprogramm: “Pimedad ööd, eredad kogemused: miks noored lähevad PÖFFile appi?”
Kl 14.00 – paneeldiskussioon “Vabatahtlik tegevus – võimalus, vajadus või vastutus?”
Kl 15.00 – seminariprogramm: “Euroopa Solidaarsuskorpus – vabatahtlikuks välismaale!”
KL 15.30 – seminariprogramm: “Q&A Mondo ekspertvabatahtlikuga Ghanas” (toimub inglise keeles)
Kl 16.00 – muusikaduo An-Marlen & Boipepperoni
Täpsem info ürituse sisu kohta on leitav siit.
Haridus- ja Noorteamet (Harno) on riigiasutus, mille missioon on, et igal eestimaalasel – olgu ta laps, noor või täiskasvanu – oleksid maailma parimad võimalused õppida, areneda ja oma täit potentsiaali rakendada. Harno tegevuste hulka kuulub ka Erasmus+ ja Euroopa Solidaarsuskorpuse programmide koordineerimine Eestis.

Eesti Rahvusringhäälingu segakoori jõulukontsert "Õhtu ilu"
2025-12-05 19:00 - 20:00
Eesti Rahvusringhäälingu segakoori jõulukontsert “Õhtu ilu” toimub 5. detsembril kell 19 Tallinna Jaani kirikus.
Orelil Kadri Toomoja. Dirigendid on Endrik Üksvärav ja Kirill Gorjušin.
Kontserdil kõlab kaunis muusika Eestist ja mujalt maailmast.
Piletihinnad: täiskasvanuile 15 eurot / sooduspilet 7 eurot (soodustus kehtib lastele kuni 18. a ja pensionäridele).

Eesti Teaduste Akadeemia uurija-professorite konverents
2025-12-09 00:00 - 23:59
Teaduste akadeemia uurija-professorid tutvustavad konverentsil oma teadustööd
9. detsembril 2025 algusega kell 11 toimub Eesti Teaduste Akadeemia uurija-professorite konverents. Kõik huvilised saavad sündmust jälgida otseülekandes akadeemia veebilehel.
Oma teadustööst räägivad aastateks 2025–2027 valitud uurija-professorid:

Gert Hütsi (Keemilise ja Bioloogilise Füüsika Instituut)
Andres Krumme (Tallinna Tehnikaülikool)
Hannes Palang (Tallinna Ülikool)

Samuti tutvustavad oma teadustööd teemapõhised uurija-professorid:

eesti keeles ja selle õpetamises – Birute Klaas-Lang (Tartu Ülikool)
tehisintellekti valdkonnas – akadeemik Meelis Kull (Tartu Ülikool)

Birute Klaas-Lang hakkas juba 2023. aastal akadeemia uurija-professoriks valituna uurima vene dominantkeelega lastevanemate keelehoiakuid eestikeelsele õppele ülemineku protsessis. Sama teemaga jätkab ta perioodil 2024–2026. Meelis Kull on tehisintellekti uurija-professuuri juhiks valitud üheks aastaks (2024–2025).
Akadeemia uurija-professori valimise eesmärk on võimaldada Eesti teadus- ja arendusasutuses või ülikoolis täiskoormusega töötavatel, uuringuid juhtivatel ning doktorante juhendavatel oma eriala tunnustatud teadlastel pühenduda teadusuuringutele akadeemia professori valimisperioodi jooksul.
Teemapõhise akadeemia uurija-professori valimise eesmärk on võimaldada oma eriala tunnustatud teadlastel läbi viia oma eriala spetsiifilisi uuringuid Eesti era- või avaliku sektori organisatsioonis teemapõhise akadeemia professori vähemalt ühe-aastase valimisperioodi jooksul vastavalt era- või avaliku sektori organisatsiooni määratletud valdkonnale. Avatud kohtade arvu, valdkonna või teema, valimisperioodi ja taotlemise tingimused otsustab akadeemia eestseisus kokkuleppel teemapõhiseid uurija-professoreid finantseeriva institutsiooniga.
Kord aastas toimub uurija-professorite konverents, kus valitud teevad ülevaate oma möödunud aasta tööst.
Konverentsi kava ja otseülekanne

Saaremaa õpilasfirmade laat
2025-12-10 12:00 - 16:00
Ametikool korraldab Aurigas Saaremaa õpilasfirmade laada
Kuressaare Ametikool korraldab 10. detsembril kell 12–16 Auriga keskuses Saare maakonna õpilasfirmade laada, kuhu kõik huvilised on oodatud leidma jõulukingitust, toetama noori ettevõtjaid ning avastama värskeid ja nutikaid ideid.
„Õpilasfirma õppeaasta on intensiivne ja täis esimesi päris ettevõtluskogemusi – suhtlus klientidega, toodete arendamine, müük ja meeskonnatöö,” ütles laada peakorraldaja ja Kuressaare Ametikooli õpilasfirmade juhendaja Bret Paas. „Laadale tulemine on oluline võimalus noortele päriselt oma tooteid turul proovida.”
Laada käigus kuulutatakse välja ka tänavused silmapaistvaimad õpilasfirmad ja rahva lemmik. Külastajatel on võimalus kohtuda noortega otse, esitada küsimusi toodete kohta ning saada osa nende ettevõtluslugudest.
„Iga ost ja tagasiside aitab noortel areneda ning julgustab neid tulevikus Eesti ja Saaremaa majandusse panustama,“ lisas Paas.

Haridushäkaton
2025-12-11 00:00 - 2025-12-12 23:59
Eesti Keele Instituut koos haridusinnovatsiooni ettevõtteid esindava EdTech Estoniaga kutsub osalema 11. ja 12. detsembril Tallinnas toimuval 36-tunnisel haridushäkatonil. Oma meeskondade ja ideede esitamise tähtaeg on 2. detsember.
Eesti Keele Instituudi direktori Arvi Tavasti sõnul on hariduses korraga toimumas kaks suurt muutust: üleminek eestikeelsele õppele ja haridustehnoloogia kiire areng. „Häkaton kui järeleproovitud formaat innovatsiooni soodustamiseks toob need kaks kokku ühte ruumi. Eesmärk on üheskoos genereerida tehnilisi lahendusi, mis teeksid ülemineku sujuvamaks meie õpilastele, ja mida saaks eduloona eksportida ka teistesse riikidesse,“ ütles Tavast.
EKI ja EdTech Estonia korraldatava häkatoni eesmärk on töötada 36 tunni jooksul meeskondlikult välja ja katsetada uudseid ideid, mis parandavad hariduse kättesaadavust või pakuvad lahendusi olemasolevatele probleemidele.
Lisaks ideedele oodatakse häkatonil osalema ka testkasutajaid – õpetajaid, haridustöötajaid ja keeleõppe praktikuid, kes aitaksid meeskondade loodud ideid testida, kommenteerida ja suunata. Rohkem infot ja registreerimise leiab EdTech Hack kodulehelt.
„Haridustehnoloogia häkatoniga otsitakse uuenduslikke hariduslahendusi, mis aitavad eesti keelt õppida koolis, tööl või igapäevaelus. Oma ideega on häkile oodatud nii õpetaja, haridustöötaja, arendaja, disainer, üliõpilane, kooliõpilane, turundaja kui ka ettevõtja,” selgitas ürituse peakorraldaja Maria Rahamägi-Suits.
Ideede arendamise toetamiseks toimuvad häkatoni raames töötoad probleemi valideerimise, tehisaru abil prototüüpimise ja äriideede esitlemise teemadel. Tiime nõustavad kogenud ettevõtjad ja spetsialistid haridustehnoloogia, tootedisaini ja keeleuuringute valdkonnast.
Häkatoni auhinnafond on 10 000 eurot, mille on välja pannud ühiskondliku mõju investeerimisfond Skaala Impact.
Sündmust korraldavad Eesti Keele Instituut ja Eesti haridustehnoloogia ettevõtete katusorganisatsioon EdTech Estonia.
Häkatoni korraldatakse programmi „Eesti keele õppe ja keeleõppe arendamine“ (Keelesamm) kaudu, mida kaasrahastavad Haridus- ja Teadusministeerium ning Euroopa Liit.
Programmi eesmärk on toetada eesti keelest erineva emakeelega laste, õpilaste ja täiskasvanute eesti keele õpet, parandada eestikeelse õppe kvaliteeti ning tagada keelevaldkonna e-teenuste kättesaadavus.

Haridushäkaton ootab eestikeelsele õppele ülemineku ideede testijaid
2025-12-11 00:00 - 2025-12-12 23:59
Haridushäkaton ootab eestikeelsele õppele ülemineku ideede testijaid
Eesti Keele Instituut koos haridusinnovatsiooni ettevõtteid esindava EdTech Estoniaga kutsub osalema 11. ja 12. detsembril Tallinnas Vabamu muuseumis toimuval 36-tunnisel haridushäkatonil. Tähtajaks esitati 27 ideed, millele oodatakse järgmisena testkasutajateks nii õpilasi kui õpetajaid ja nii haridustöötajaid kui ka keeleõppe praktikuid.
Eesti Keele Instituudi direktori Arvi Tavasti sõnul on hariduses korraga toimumas kaks suurt muutust: üleminek eestikeelsele õppele ja haridustehnoloogia kiire areng. „Häkaton kui järeleproovitud formaat innovatsiooni soodustamiseks toob need kaks kokku ühte ruumi. Eesmärk on üheskoos genereerida tehnilisi lahendusi, mis teeksid ülemineku sujuvamaks meie õpilastele, ja mida saaks eduloona eksportida ka teistesse riikidesse,“ ütles Tavast.
EKI ja EdTech Estonia korraldatava häkatoni eesmärk on töötada 36 tunni jooksul meeskondlikult välja ja katsetada uudseid ideid, mis parandavad hariduse kättesaadavust või pakuvad lahendusi olemasolevatele probleemidele.
Praegu otsitakse juurde testkasutajaid – õpilasi, tudengeid, haridustöötajaid, õppejõudusid ja keeleõppe praktikuid, kes aitaksid meeskondade loodud ideid testida, kommenteerida ja suunata. Testijate võrgustikuga saab liituda siin .
Ürituse peakorraldaja Maria Rahamägi-Suits selgitas, et haridustehnoloogia häkatoniga otsitakse uuenduslikke hariduslahendusi, mis aitavad eesti keelt õppida koolis, tööl või igapäevaelus. „Hetkel on registreerunud rohkem kui 100 osalejat ja üle 20 idee, häki avapaugu lõpuks 11. detsembril peab igas tiimis olema vähemalt kolm liiget. Ootame testijatelt kahe päeva jooksul võimalust keskmiselt kahele tiimile anda tagasisidet vormi, veebikõne või telefonikõne raames,” lausus Rahamägi-Suits.
„Vahel lahendatakse probleeme, mis laiemalt ei kõneta või idee ei taba päriselt sihtmärki. Selleks ongi testijate võrgustik, kes annab enda kogemusest ausat tagasisidet. Kuna iga algatus saab mitme inimese hinnangu, tasubki arvamust jagades olla täiesti aus. Just selline tagasiside aitab häkkijatel liikuda suunas, kus nende loodud lahendused päriselt väärtust loovad,” lisas ta.
Häkatoni auhinnafond on 15 000 eurot, millest 10 000 eurot on välja pannud ühiskondliku mõju investeerimisfond Skaala Impact ja 5000 eurot Targa Tuleviku Fond.
Sündmust korraldavad Eesti Keele Instituut ja Eesti haridustehnoloogia ettevõtete katusorganisatsioon EdTech Estonia.
Häkatoni korraldatakse programmi „Eesti keele õppe ja keeleõppe arendamine“ (Keelesamm) kaudu, mida kaasrahastavad Haridus- ja Teadusministeerium ning Euroopa Liit. Programmi eesmärk on toetada eesti keelest erineva emakeelega laste, õpilaste ja täiskasvanute eesti keele õpet, parandada eestikeelse õppe kvaliteeti ning tagada keelevaldkonna e-teenuste kättesaadavus.
Rohkem infot ja registreerimise leiab EdTech Hack kodulehelt.

Europassi kommik: kvalifikatsiooniraamistiku rakendumine ja rakendaminev
2025-12-11 10:00 - 11:00
Europassi kommik: kvalifikatsiooniraamistiku rakendumine ja rakendamine
Alates 2010. aastast on kõigile koolilõpudokumentidele ja kutsetunnistustele märgitud nii Eesti kui ka Euroopa kvalifikatsiooniraamistiku tase – EKR ja EQF. Möödunud on viisteist aastat ning on aeg hinnata, kuidas raamistik on rakendunud ja milline on Eesti positsioon võrreldes teiste riikidega.
Esinevad:

Tauno Õunapuu, analüüsi „Eesti kvalifikatsiooniraamistiku rakendamise analüüs“ autor, LevelLab arendusjuht
Tutvustab värske analüüsi tulemusi ja peamisi järeldusi.
Külli All, Euroopa kvalifikatsiooniraamistiku ekspert Eestis, Haridus- ja Teadusministeerium, oskuste valdkonna juht
Avab kvalifikatsiooniraamistiku rakendumise tugevusi, kitsaskohti ja edasisi arenguvajadusi.
Heli Oruaas (Kutsekoda)

Aeg: 11. detsembril kell 10.00–11.00 Teams keskkonnas
Europassi kommiku pikkus on 1 tund ning osalemine on tasuta, vajalik on eelregistreerimine.

Loeng "Eesti sõjaajaloo allikad Lakewoodi arhiivis"
2025-12-11 18:00 - 20:00
Loeng “Eesti sõjaajaloo allikad Lakewoodi arhiivis”
Kolmapäeval, 11.12.2025 kl 18–20 peab Eesti sõjamuuseumi teadur Ranno Sõnum Eesti sõjamuuseumis Viimsi mõisas avaliku loengu, mis tutvustab 20. sajandi Eesti sõjaajalooga seotud allikaid, mis asuvad Ameerika Ühendriikides Lakewoodi Eesti arhiivis (ametliku nimetusega Eesti Arhiiv Ühendriikides). See arhiiv asutati pagulusse jõudnud eestlaste poolt 1969. aastal ja aastate jooksul on sinna kogunenud väga suur hulk Eesti sõjaajalooga seotud materjale: nii mälestusi, käsikirju, fotosid kui ka dokumente ning pagulusse jõudnud Eesti sõjaväelastele annetatud teenetemärke. Loengu eesmärk on anda neist esmane ülevaade.
Sissepääs on tasuta. Osalemiseks registreeru palun siin
FB-s https://www.facebook.com/events/1099387042121387/

Veebiseminar "Kuidas rääkida lapsega veebimängudest?"
2025-12-11 18:30 - 19:30
Veebiseminar “Kuidas rääkida lapsega veebimängudest?”
11.detsembril kl 18.30–19.30 veebikohtumine lapsevanemate, õpetajate ja noortega töötavate spetsialistidega, et rääkida avatult ja hinnanguvabalt laste veebimängudest.
Teemad, millest räägime:

Müüdid vs. tegelikkus. Vaatame otsa videomängudega seotud levinumatele hirmudele ja räägime päris ohtudest – internetivõõrad, hasartmängurluse elemendid, raha kulutamine ja mänguhäired.
Kontakt ja kokkulepped. Jagame universaalseid jutupunkte ja küsimusi, mis aitavad sul veebimänge mängiva lapsega paremat kontakti saavutada. Kuidas seada piire nii, et need peaksid?
Tööriistakast vanemale.Õpetame kasutama PEGI reitingusüsteemi (vaatame konkreetseid näiteid). Näitame, kuidas tehisintellekt saab olla sinu abiline mängude sisu mõistmisel. Selleks jagame konkreetseid viipasid. Tutvustame Tartu Ülikooli meediapädevuse lehekülge, kust leiad edaspidi tuge.

Koolitaja on Katriito nutinõustaja Karl Erik Saks. Ta on pühendanud oma magistritöö (TÜ) videomängude uuringutele ja töötanud ligi viis aastat nutinõustajana, tehes koostööd nii koolide kui ka peredega.
Registreerimislink
Veebiseminar toimub Tartu Ülikooli ühiskonnateaduste instituudi ja Telia ühise projekti “Digimentorid” raames. Uuri lähemalt meedia.ut.ee

EHF suurfoorum 2025
2025-12-12 00:00 - 23:59
EHF suurfoorum 2025 toimub 12. detsembril Tartus (Lossi 25, TÜ muuseumi valges saalis).
Info

Kunstiolümpiaad
2025-12-13 08:00 - 17:00
Kunstiolümpiaad 9. mail 2026.
Info

Arhitektuurimuuseumi "Lastega õue" linnaruumihommik
2025-12-13 11:00 - 12:30
Mida teha talvel mänguväljakul? Kuidas mängida külmunud liivas? Ja kuidas muuta igapäevane mänguväljak ühiselt lastega uudseks ruumiks?
Arhitektuurimuuseumi “Lastega õue” linnaruumihommik rändab Krulli kvartalisse ning seekord ootab ees lõbus talvine möll külmunud liivas lastega vanuses 3–5. Veedame umbes 45 minutit Krulli kvartali väliruumis ja seejärel võtame ette väikese seikluse trammiga sooja, Eesti Arhitektuurimuuseumisse (Ahtri 2), kus saab avastada keldrikorruse näitust “Uuri ruumi”.
Linnaruumihommikut Krullis viib läbi Arhitektuurikooli õppejuht ja juhendaja Piret Anier. Mõnusad külmakraadisõbralikud kombed selga ja tule koos lapsega mängu kaudu linna avastama!
Asukoht: Krulli kvartal ja Eesti Arhitektuurimuuseum (alustame Krullis, täpse kohtumispaiga edastame meili teel).
Lapsepilet 10 eurot (alates teisest lapsest 7 eurot), (vana)vanem/saatja tasuta. Pileti saab osta ainult eelmüügist (Fientast või muuseumi kassast).

Konverents „Kummardus Eesti kooliuuendajatele“
2025-12-13 11:00 - 15:45
Kummardus Eesti kooliuuendajatele TLÜ pedagoogika arhiivmuuseumis
Laupäeval, 13. detsembril 2025 algusega kell 11 toimub Tallinna Ülikooli Eesti pedagoogika arhiivmuuseumis (Rävala pst 10) konverents „Kummardus Eesti kooliuuendajatele“, mis on pühendatud Johannes Käisi 140. sünniaastapäevale ning esteetilise kasvatuse edendajate pärandi mõtestamisele.
Päeva avavad Johannes Käisi Seltsi juhatuse esimees Aina Alunurm ja TLÜ Eesti pedagoogika arhiivmuuseumi direktor Veronika Varik, muusikalise tervituse kõrval saab kuulata ka ajaloolist Paul Lehestiku sõnavõttu Käisist aastast 1990.
Ettekanded käsitlevad nii Käisi ideid kui ka nende tänapäevaseid jätkajaid: Urve Läänemets vaatleb Käisi rolli õppekavade ja Pedagoogika Teadusliku Uurimise Instituudi kujundamisel, Maire Kebbinau räägib üldõpetuse põhimõtetest „Tere, …!” sariõpikutes, Urmo Uiboleht tutvustab Käisi teed Tartu Erakoolis, Tiina Elvisto seob eluteaduse õpetajate koostöövõrgustikud Käisist tänapäevani.
Konverentsi teises pooles meenutatakse Kalju Lehte (Kai Võlli ja Tiit Karuks) ning arutletakse esteetilise kasvatuse arengu üle Pedagoogika Teadusliku Uurimise Instituudist tänapäevani.
Päeva lõpetab Käisi juubelipreemia laureaatide väljakuulutamine ja vaba mikrofon, konverents lõpeb orienteeruvalt kell 15.45.
Osalemisest palutakse teada anda hiljemalt 2. detsembriks registreerimisvormi kaudu https://forms.gle/D1vmaJQq6aFRmXZAA.
Konverentsi saab jälgida ka otseülekandena TLÜ Eesti pedagoogika arhiivmuuseumi Facebooki-lehel. Peauks Rävala pst 10 on avatud 13. detsembril kell 10.30–11.15, hiljem tulijad pääsevad majja telefoni teel (665 3462).
Konverentsi korraldavad TLÜ Eesti pedagoogika arhiivmuuseum, Johannes Käisi Selts ja Delta Kappa Gamma Eesti organisatsioon.
Lisateave Veronika Varik, TLÜ Eesti pedagoogika arhiivmuuseumi direktor, veronika.varik@tlu.ee

Eesti muuseumipoodide jõuluturg
2025-12-13 11:00 - 17:00
Eesti muuseumipoodide ühine pühade-eelne jõuluturg toimub tänavu laupäeval, 13. detsembril kl 11–17 Kultuurikatlas. Jõuluturg panustab Eesti kultuuripärandi säilimisse ja kättesaadavusse ning ostudega muuseumipoest saab igaüks seda omalt poolt toetada.
Lisaks saab tutvuda osalevate muuseumide tutvustusega. Samas saab ka istet võtta ja kohvi ning suupisteid nautida. Samal ajal muuseumipoodide turuga toimub Kultuurikatlas Tallinna raamatumessi traditsiooniline jõulumüük.

Jõuluturul on esindatud
Eesti Tervisemuuseum
Harjumaa Muuseum
Arvutimuuseum
Jääaja Keskus
Eesti Sõjamuuseum – kindral Laidoneri Muuseum
Eesti Arhitektuurimuuseum
Eesti Maanteemuuseum
Tallinna Kirjanduskeskus (Tammsaare, Undi ja Vilde muuseumid)
Tallinna Teletorn
A. Le Coq õllemuuseum
Tartu Kunstimuuseum
Tallinna Linnamuuseum (Fotomuuseum, Kalamaja muuseum, Kiek in de Köki kindlustustemuuseum, Lastemuuseum Miiamilla, Tallinna linnaelumuuseum, Tallinna rahvaste muuseum, Peeter I maja)
Loomulikult ka Muuseumikaart!
Õnneloosi tulu läheb heategevusfondile Minu Unistuste Päev, mis aitab ellu viia raskelt või krooniliselt haigete laste unistusi ning toetab lapse ja tema lähedaste vaimset tervist.

Eesti Muusika- ja Teatriakadeemia ning Eesti Muusikateaduse Seltsi raamatuklubi
2025-12-15 16:15 - 17:45
Sel sügisel saab alguse Eesti Muusika- ja Teatriakadeemia ning Eesti Muusikateaduse Seltsi raamatuklubi, mille esimesed neli kohtumist keskenduvad ülevaateteosele “Eesti muusikalugu 1”.
Eesti Muusika- ja Teatriakadeemia kirjastuse „Eesti muusikalugu“ esimene köide on esimene kaasaegne terviklik käsitlus Eesti muusikaloost alates 12.–13. sajandi vahetusest kuni Eesti Vabariigi väljakuulutamiseni 1918. aastal. Raamatu peatoimetaja on Toomas Siitan ja autorid Kristel Pappel, Toomas Siitan, Anu Kõlar, Anu Schaper, Heidi Heinmaa, Tiiu Ernits ja Aleksandra Dolgopolova.
“Sellise väärika ja mahuka teose ilmumine eesti raamatu aastal on märgiline ja nõuab väärilist tähistamist. Raamatusse üksinda süüvimine võib olla suur väljakutse ning tõenäosus, et raamat jääb riiulisse seisma, on üsna suur,” sõnab raamatuklubi eestvedaja, akadeemia teadur ja Eesti Muusikateaduse Seltsi juht Marju Raju.
Raamatuklubi kohtumised toimuvad kord kuus, kohal viibivad ka vastavate peatükkide autorid. Vabas õhkkonnas toimuv arutelu sobib näiteks muusika- ja kultuuriloost huvitatud gümnasistidele, õpetajatele ja õppejõududele, aga ka muusika(loo) sõpradele laiemalt.
Enne kohtumisi on soovitav peatükkidega tutvuda, kuid arutelule on oodatud ka need, kes ei ole raamatut veel lugenud.
Raamatuklubi kohtumised toimuvad
29.09.25 kell 16.15–17.45 Muusikakultuur Eestis kristliku misjoni algusest Põhjasõjani. Kohtumist juhivad Toomas Siitan ja Anu Schaper.
27.10.25 kell 16.15–17.45 Vene võimu kehtestamisest 19. sajandi keskpaigani. Kohtumist juhivad Heidi Heinmaa ja Kristel Pappel.
24.11.25 kell 17.30–19.00 17.30 Muusikateater läbi sajandite. Kohtumist juhib Kristel Pappel.
15.12.25 kell 16.15–18.30 Ühiskondlike muudatuste aeg 19. sajandi keskpaigast omariikluseni. Kohtumist juhivad Toomas Siitan, Tiiu Ernits ja Anu Kõlar.
Osaleda on võimalik ka Zoomi kaudu, selleks palume registreeruda aadressil marju.raju@eamt.ee. Lisainfo leiab akadeemia kodulehelt eamt.ee.

Rahvusvaheline lühifilmide päev
2025-12-21 00:00 - 23:59
Tähista 21. detsembril rahvusvahelist lühifilmide päeva Eesti lühikatega

Talvisel pööripäeval ja aasta kõige lühemal päeval tähistatakse rahvusvahelist lühifilmide päeva. Ka Eestis on eri vanustes filmisõpradel võimalik kaasa lüüa vaadates lühifilme nii suurtelt kui ka väikestelt ekraanidelt!

Eesti lühifilmi seansid toimuvad kinos Artis, Elektriteatris ja Thule kinos. Tartu Elektriteatri vastavatud Raekoja saalis tulevad näitamisele kirjaniku ja lavastaja Mati Undi loomingul põhinevad lühifilmid, et tähistada nii autori lähenevat sünniaastapäeva kui ka lühifilmivormi. Undi sünnist möödub 1. jaanuaril 82 aastat. Kavas on režissöör Elo Tusti 1988. aastal valminud “Nõid”, Andres Maimiku “Kurat tuleb sauna” (2004) ja Veiko Õunpuu “Tühirand” (2006).

Tallinnas ja Kuressaares linastub õhtune eriprogramm, läbilõige viimase kümnendi Eesti lühifilmist ja animatsioonist, mis on rahvusvahelisel festivalimaastikul kõrgelt lennanud. Kavas on möödunud aastal Odense lühifilmifestivalil esilinastunud ja seal ka tugevaima kunstilise väljenduse eest auhinnaga pärjatud Madli Lääne “Ääremängijad”, animarežissöör Chintis Lundgreni “Manivald”, mis oli Eesti esimene lühifilm, mis valiti Sundance filmifestivalile, Cannes’I filmifestivali Kriitikute nädalal avapaugu saanud Anna Hintsi ja Tushar Prakashi “Sannapäiv”. Maailma suurimal lühifilmifestivalil Clermont-Ferrand parima animafilmi tiitliga pärjatud Ülo Pikkovi “Keha mälu” ja mitmetel filmifestivalidel tuuritanud Liisi Grünbergi “Miisufy”. Kavas on ka selle aasta lühianimatsiooni tipud – mainekal Locarno filmifestivalil esilinastunud Anu-Laura Tuttelbergi “Linnud läinud” ja sel kevadel Cannes’i filmifestivali La Cinef alaprogrammis auhinnaga pärjatud Natalia Mirzoyani “Lumi saadab meid”, mis jõuab esmakordselt Eesti publikuni.

Pisematele filmihuvilistele näitavad Artis ja Elektriteater lõbusaid multikaid. Lisaks tänapäevastele animafilmidele leiab programmist ka nukuanimatsiooni klassikat nii Heino Parsi loomingu “Mardileib” kui ka Elbert Tuganovi 1974. aasta filmi „Õed“ näol. Viimase puhul on tegemist ka värskelt restaureeritud koopia esilinastusega ja filmi helilooja on Arvo Pärt. Lasteseansid on kõigile tasuta, tuleb vaid kinode kodulehelt endale broneerida 0-pilet, mis tagab istekoha.

ETV2’s on selle päeva puhul Eesti lühifilmidele pühendatud teemaõhtu, mille avab Anna Hintsi “Pimeala” teleesilinastus. Lisaks on platvormidel jupiter.err.ee, arkaader.ee ja estonianshorts.com samuti võimalus avastada Eesti lühifilmi kirevat maastikku.

Koostöös Saksamaa lühifilmiagentuuri AG Kurzfilm ja dokumentaalfilmide ja animatsioonifestivaliga Dok Leipzig jõuab valik Eesti animafilme rahvusvahelise lühifilmipäeva raames ka Saksa publikuni. Kavas on kaks programmi, täiskavanutele ja lastele.

Lühifilmipäeva eestvedajaks on Eesti Filmi Instituut ja partneriteks Eesti Rahvusringhääling, kino Artis, Elektriteater, Thule kino, platvormid Jupiter ja Arkaader. Filme säilitab Rahvusarhiivi filmiarhiiv.

Koolivaheaeg
2025-12-22 00:00 - 2026-01-04 23:59
Koolivaheaeg 22. detsembrist 4. jaanuarini 2026

Spordimuuseumiga olümpialainele!
2026-01-01 00:00 - 2026-03-14 23:59
Spordimuuseumiga olümpialainele! 1.1–14.3.2026.
Info

Tartu Ülikooli kestliku arengu keskuse aruteluõhtu „Sõjad ja keskkonnakahju“
2026-01-06 16:00 - 17:30
Tartu Ülikooli kestliku arengu keskuse aruteluõhtu „Sõjad ja keskkonnakahju“
6. jaanuaril kl 16.00–17.30 toimub Tartu Ülikooli kestliku arengu keskuse aruteluõhtu „Sõjad ja keskkonnakahju“, kus tuleb muu hulgas jutuks, mil moel saadakse ülevaade sõjakollete keskkonnakahjudest ja kuidas mõjutab muutuv kliima riikide kaitsestrateegiaid. Huvilistel palutakse üritusel osalemiseks registreeruda hiljemalt 5. jaanuaril.
Kuigi sõja kõige vahetum keskkonnakahju on sõjakoldes metsade hävitamine, pinnase erosioon, veekogude saastamine ja liigirikkuse kadumine, leidub ka tagajärgi, mis ulatuvad lahinguväljalt märksa kaugemale. Näiteks jäävad sõjategevuse käigus õhku paiskuvad kasvuhoonegaasid üleilmsest kliimaaruandlusest välja, sest vastavalt Pariisi kliimakokkuleppele pole riikidel kohustust neist teavitada. Nii on sõjad üks kliimaprojektsioonide pimetähne.
Aruteluõhtu toob kokku keskkonna ja kliimapoliitika eksperdid, et rääkida lähemalt sõja keskkonnamõjust, samuti sellest, millal ja kuidas saab keskkonnakahjust sõjalise planeerimise ja kaitsevõime otsene piiraja, mitte enam ainult kaasnev oht. Kas sõda aeglustab kliimapoliitikat ajutiselt või muudab selle struktuuri püsivalt? Arutelu juhib ERR-i ajakirjanik Kristo Elias.

Infovebinar: Erasmus+ õpirändeprojektid üldhariduses
2026-01-08 15:00 - 16:30
Infovebinar: Erasmus+ õpirändeprojektid üldhariduses
08.01.2026 kl 15–16.30
Erasmus+ tutvustab õpirände võimalusi üldhariduse valdkonnas ja selgitab, kuidas alustada projekti planeerimist. Vaatluse alla tulevad teemad:

Kellel on võimalik taotlust esitada?
Kuhu on võimalik õpirändega minna?
Õpirändeprojektide võimalikud tegevused.
Milleks saab toetust taotleda?
Kuidas leida projektipartnereid?
Millised on Erasmus+ programmi aluspõhimõtted?

Registreeri ennast Teamsis toimuvale vebinarile hiljemalt 5. jaanuariks siin.

Seminar „Sotsiaalmeedia mõju lastele“
2026-01-09 10:00 - 14:00
Riigikogus arutatakse sotsiaalmeedia mõju lastele
Riigikogu sotsiaalmeedia kahjulike mõjude leevendamise toetusrühma korraldatud seminar „Sotsiaalmeedia mõju lastele“ algab 9. jaanuaril kell 10 ja arutelu saab jälgida otseülekandes.
„Toetusrühm on loodud selge eesmärgiga juhtida tähelepanu sellele, kui palju aega meie lapsed veedavad sotsiaalmeedia pantvangis ning leida lahendusi, kuidas lastele nende lapsepõlv tagasi anda,“ sõnas toetusrühma esimees Madis Kallas. Ta märkis, et seminaril arutatakse Eesti tippteadlaste ja -ekspertidega, kuidas mõjutab sotsiaalmeedia just lapsi ning millega tuleks arvestada, kui rääkida võimalikest piirangutest laste sotsiaalmeedia kasutamisel. „Samuti täitub täna täpselt kuu aega sellest, kui Austraalia kehtestas lastele sotsiaalmeedia keelu – uurime otselülitusega siis ka Austraalia Eesti saatkonna asejuhilt, kuidas on see kuu aega sealses ühiskonnas läinud,“ lisas Kallas.
Seminaril astuvad üles psühholoogid ja asjakohaste valdkondade teadlased nagu Eneli Kindsiko, Grete Arro, Jaan Aru, Kätlin Konstabel ja Andra Siibak. Lisaks avavad oma mõtteid Eesti Olümpiakomitee asepresident Gerd Kanter, Politsei- ja Piirivalveameti veebipolitseitöö koordinaator Andero Sepp, Sisekaitseakadeemia teadur Ringo Ringvee ning Austraalia Eesti saatkonna asejuht Kristjan Kuurme.
Riigikogu konverentsisaalis kell 10 algavat seminari saab jälgida otsepildis Riigikogu veebilehel. Videosalvestist saab hiljem vaadata Riigikogu YouTube’i kanalil.
Seminari ajakava
10.05 – „Üks kuu sotsiaalmeedia keeldu Austraalias“ Kristjan Kuurme, Austraalia Eesti saatkonna asejuht
10.20 – „Mida me peame laste ajust ja sotsiaalmeediast teadma?“ Jaan Aru, ajuteadlane
10.35 – „Laste sotsiaalmeedia kasutuse seosed õppimise ja heaoluga“ Grete Arro, psühholoog
10.50–11.30 paneeldiskussioon „Mida Eesti lapsed sotsiaalmeedias näevad ja kas sellele on alternatiive?“, osalevad Andero Sepp (PPA veebipolitseitöö koordinaator), Kerli Valner (Lastekaitseliit), Gerd Kanter (olümpiavõitja ja Eesti Olümpiakomitee asepresident), Anna-Liisa Pärnalaas (Justiits- ja digiministeerium), Karl Erik Kirss (Eesti Õpilasesinduste Liit).
12 – „Laste õigustest digimaailmas“, Andres Aru, Õiguskantsleri Kantselei laste ja noorte õiguste osakonna juhataja
12.10 – „Digimaailm kui korrakaitse ja julgeoleku küsimus“ Ringo Ringvee, Sisekaitseakadeemia teadur
12.20 – „Miks digisõltuvust ei saa ravida?“ Kätlin Konstabel, psühholoog
12.30 – „Sotsiaalmeedia mõjudest tööturu käitumise vaatenurgast“ Eneli Kindsiko, Arenguseire Keskuse ekspert
12.40 – „Alternatiivid sotsiaalmeedia keelule: tegevusplaan“ Andra Siibak, meediauuringute professor
12.50–13.20 – paneeldiskussioon: „Soovitused poliitikakujundajatele“, osalevad Andres Aru (Õiguskantsleri kantselei), Ringo Ringvee (Sisekaitseakadeemia), Kätlin Konstabel (Eesti Psühholoogide Liit), Eneli Kindsiko (Arenguseire Keskus), Andra Siibak (Tartu Ülikool).

Noorte vaimse tervise programmi virtuaalne infotund
2026-01-09 15:00 - 16:00
Harno kutsub koole osalema noorte vaimse tervise programmis
Harno kutsub Eesti üldhariduskool osalema 7. klasside õpilastele mõeldud rahvusvahelises vaimse tervise programmis Youth Aware of Mental health (YAM). Programmi esimene lend alustab juba 2026. aasta alguses.
Haridus- ja Noorteamet tõi 2025. aastal Eestisse rahvusvaheliselt tunnustatud ja tõenduspõhise noorte vaimse tervise edendamise programmi Youth Aware of Mental health. YAM on 13-17-aastastele noortele suunatud vaimse tervise ennetusprogramm, mis soodustab arutelu ja teadlikkust vaimse tervise teemadel ning toetab noorte oskusi vaimse tervise muredega toime tulemisel ja abi leidmisel.
Programmi piloteerivad koolid osalevad programmis perioodil jaanuarist maini. Teine grupp koole septembrist detsembrini.
Programmi osana vastavad noored küsitlusele vahetult enne ja pärast programmi ning mõne kuu möödudes. Koostöös Balti Uuringute Instituudiga läbiviidav küsitlus aitab paremini mõista, kuidas YAM programm toetab Eesti noorte vaimset heaolu ja toimetulekut. Sügisel programmiga startivad koolid osalevad aasta alguses esmalt uuringus.
Tuginedes sotsiaal-emotsionaalse pädevuse arendamisele, loob programm aluse oskustele, mis aitavad noortel ennetavalt tegeleda igapäevaelus ettetulevate vaimse tervise probleemidega. 3-nädalase perioodi jooksul toimuva viie kohtumise jooksul käsitletakse noortega levinud vaimse tervise teemasid nagu stress, kriis, depressioon, suitsiid ning enda ja eakaaslaste toetamine ja abi leidmine.
Programmi viivad koolis kohapeal läbi põhjaliku YAM väljaõppe läbinud juhendaja ja assistent. Kooli personal programmi läbiviimises ei osale, kuid koolipoolne tugi on programmi õnnestumisel võtmetähtsusega. Kooli ülesanne on planeerida programmi ning uuringu läbiviimiseks sobivad ajad, ruumid ning vajalikud vahendid. Samuti teavitada programmist lapsevanemaid.
Osalemiseks tuleb koolil täita veebipõhine ankeet hiljemalt 13. jaanuariks ja märkida, kas programmiga soovitakse startida jaanuaris või septembris. Programmis osalevate koolide lõplik valik toimub juhuvalimi alusel. Ankeet
Koolid on oodatud osalema 9. jaanuaril kell 15 virtuaalses infotunnis, kus on võimalus programmist rohkem kuulda ning küsimusi küsida.
Loe programmi kohta täpsemalt Programm noortele, kes ei õpi ega tööta | Haridus- ja Noorteamet avaneb uues vahekaardis
Tegevusi rahastatakse haridus- ja teadusministri kinnitatud ning Haridus- ja Noorteameti poolt elluviidava Euroopa Sotsiaalfondist kaasrahastatud programmi „Noorsootöö meetmed noorte tööturule sisenemise toetamiseks ja NEET-staatuses noortele tugimeetmete pakkumiseks“ raames.

Registreeimine "Koolitants 2026" festivalile kestab 12. jaanuarini
2026-01-12 00:00 - 23:59
Festival „Koolitants 2026“ avas registreerimise: festival toob ühele lavale noored tantsijad ja professionaalid
Kuni 12. jaanuarini on avatud registreerimine tantsufestivalile “Koolitants 2026”. Tänavune festivaliaasta keskendub mõttele, et tantsukunst ühendab meid kõiki – lavale astuvad kõrvuti nii tantsuteed alustavad tantsijad kui ka oma ala professionaalid.
Koolitantsu selgrooks on jätkuvalt lapsed ja noored, kuid sellel aastal on festivalil kindel koht ka professionaalsetel truppidel. Festivalile on oodatud kõik tantsukoolid, üldhariduskoolid ning iseseisvalt tegutsevad noorte tantsutrupid. Osalema oodatakse tantse kõigist žanritest ja stiilidest, pidades silmas, et looming oleks tantsijatele eakohane ja pakuks siirast esinemisrõõmu.
Kohtumine tantsuvaldkonna tipptegijatega
Selle aasta festivalil avaneb noortel tantsijatel võimalus jagada lava Eesti tantsukultuuri tipptegijatega. Festivali programmis astuvad noorte tantsijate kõrval üles Fine5 Tantsuteater, Zuga Ühendatud Tantsijad ja ETA Kompanii. Kevadistel lõppkontsertidel lisab sündmusele pidulikkust Starlight Cabaret. Kontserdijuht on Aaron Thor Härm.
Uued võimalused festivalil
Koolitants 2026 toob kaasa olulisi uuendusi, mis rikastavad programmi ja tõstavad esile “Koolitantsu” festivalilikku olemust:

Soolod, duetid ja lühilavastused. Festivalile on oodatud registreerima soolotantsud, duetid ning lühilavastused. Nendele numbritele on pühendatud eraldiseisev tantsupäev Paide Muusika- ja Teatrimajas.
Tantsutudengite osalus. Esmakordselt ajaloos on “Koolitantsule” esinema oodatud ka tantsukõrgkoolides õppivad tudengid, et luua tihedam kontakt tulevaste professionaalide ja tänaste noorte tantsijate vahel.

Lõppkontserdid naasevad Jõhvi
Maakondlikud tantsupäevad toimuvad traditsiooniliselt üle kogu Eesti ehk siis teatri-, kontserdi- ja kultuurikeskuste lavadel Kärdlas, Rakveres, Valgas, Võrus, Viljandis, Tallinnas, Kuressaares, Pärnus ja Tartus. Festivali lõppkontserdid toimuvad maikuus Jõhvi kontserdimajas.
Registreerimine
Tantsude registreerimine toimub festivali kodulehel koolitants.ee ja on avatud kuni 12. jaanuarini 2026.

Tehisaru lahtine võistlus
2026-01-12 00:00 - 2026-01-18 23:59
Tehisaru lahtine võistlus 2025/26
Tehisaruolümpiaadi lahtine võistlus toimub 12.–18. jaanuarini 2026.
Lahtisel võistlusel osalemiseks on vajalik registreerimine, mis on avatud 15.12.2025–05.01.2026 kl 12.
Olümpiaadi eel- ja lõppvoorus võivad osaleda ja võistelda kõik Eesti kooliõpilased, kes ei ole asunud omandama kõrgharidust, ja on 15. augustiks 2026 alla 20-aastased.
Olümpiaadi eelvoorudes on võimalik osa võtta igal soovijal, registreerides olümpiaadile “vabavõistlejana”. Vabavõistlejate tulemust ei võeta arvesse lõppvooru kutsutute nimekirja koostamisel.
Lisainformatsioon tehisaruolümpiaadi lahtise võistluse kohta on leitav teaduskooli kodulehel.

Vebinar: Abiks algajale Erasmus+ õpirände taotluse koostamisel
2026-01-14 15:00 - 16:30
Vebinar: Abiks algajale Erasmus+ õpirände taotluse koostamisel
14.01.2026 kl 15–16.30
Erasmus+ kutsub üldharidusvaldkonna õpirändeprojekti taotlejaid vebinaridele, kus selgitatakse taotlusprotsessi ning kvaliteetse projekti koostamise põhitõdesid. See on 8. jaanuaril toimuva infotunni jätkuga.
Luubi alla võetakse järgmised teemad:

Kust leida kasulikku infot?
Millised on Erasmus+ reeglid ja nõuded?
Millised on hindamiskriteeriumid?
Mis on toetuse saamise lävend?
Milline on sidus projekt?
Kuidas täita taotlusvormi?
Kuidas seada projekti eesmärke?
Kuidas hinnata projekti tulemuste hindamine?

Registreeri ennast Teamsis toimuvale vebinarile hiljemalt 9. jaanuariks siin.

Delta X 2026
2026-01-17 00:00 - 23:59
17. jaanuaril toimub Eesti Maaülikooli spordihoones järjekorras kuues võistlus Delta X.
Delta X on Tartu Ülikooli igaastane interdistsiplinaarne võistlus, mis on loodud selleks, et tuua kokku erinevate valdkondade tuleviku tegijad – nii tudengeid kui ka õpilasi. Võistlus pakub osalejatele võimaluse rakendada oma teadmisi ja oskusi neljas erinevas kategoorias: robootikas, ärimudelites, matemaatikas ja digilahendustes. Delta X on suurepärane võimalus noortele teadlastele ja tulevastele ettevõtjatele oma ideid ellu viia ja oma ala ekspertidega suhelda. Rohkem infot SIIN

Küünlapäeva tutvustav haridusprogramm Eesti Vabaõhumuuseumis
2026-01-19 00:00 - 2026-01-30 23:59
Küünlapäeva tutvustav haridusprogramm Eesti Vabaõhumuuseumis
Küünlapäeva tutvustavat haridusprogrammi pakume ajavahemikus 19.01–30.01. Räägime selle unustatud püha tähendusest, uskumustest ja kommetest. Näiteks kui küünlapäeval küünlaid valada, põlevad need erilise leegiga. Kuidas mõnusalt lõhnavast mesilasvahast küünalde valmistamine täpsemalt välja näeb, saad omal käel proovida.
Broneeri siit
